שאלה: למה שה  ישרוף אנשים בגהנום: הרב שמעתי הרצאה של רב חרדי שלא הבנתי כל כך, אחר כך חברים שלי הסביר לי את הסיפור שהוא סיפר. יכול להיות ששיניתי מהסיפור דברים. הוא דיבר הרבה על גיהנום בהרצאה שלו, וסיפר סיפור על ר יצחק אלחנן, שהיה לו קשה בהתחלה כשהוא היה קטן ללמוד והוא היה מתקשה. ואז הרב תיאר כאילו מסלול שונה בחיים שלו, יעני מה היה יכול להיות, והוא סיפר כאילו שר יצחק אלחנן, במקום להמשיך ולהשקיע בתורה, בחר לעבוד ולעשות גמילות חסדים ולשמור מצוות, אבל הוא לא נהיה רב בסוף. בסוף ימיו הוא הגיע לשמים, ואמרו לו ללכת "שמאלה" - לגיהנום. הוא שאל למה. ולפי הסיפור ענו לו "רצחת". הוא שאל את מי, אז ענו לו את הרב של הגולה. וכאילו ציפו ממנו להיות רב גדול והוא לא עשה את זה, ולכן הוא מקבל גיהנום. ההרצאה היתה תוך כדי כיבוי אורות בחדר ותיאורים של גיהנום. "אש מתלקחת" וכו. מאז ממש התרחקתי מהיהדות, והיהדות פשוט מגעילה אותי. אני מנסה לדחות כל דבר שמזכיר לי יהדות. למה שהשם ישרוף אנשים בגיהנום, בגלל שהם לא למדו תורה? ולמה כאלה יסורים רעים יש בגיהנום? למה בכלל העונשים בגיהנום כאלה חמורים? השם כל כך רחמן, לא? אני כל כך נגעל מהיהדות מאז הסיפור הזה, ומאז כל מני סיפורים על גיהנום, ואני מנסה להתרחק מזה כמה שיותר.
תשובה: ב"ה לך. קראתי את מכתבך ומאוד הבנתי אותך. אני מאמין שהרב שדיבר, כוונתו הייתה לטובה, אך בסופו של דבר לך היא הזיקה. אתה יודע, התורה רחבה מיני ים, גדולה ועצומה, וכל אחד בונה איתה את הקשר עם אבינו שבשמים. לאחד הקשר נבנה באופן אחד ולאחר באופן אחר. ודאי אתה כבר יודע שהעולם מלא אנשים, שכל אחד שונה מהאחר, וכפי שנאמר "כשם שאין פרצופיהם שווים כך אין דעותיהן שוות". כל אחד הוא עולם מלא, ולכן כל אחד גם צריך את הדברים שיתאימו לו. אם אדם ירצה לעזור לתינוק קטן להפסיקו מבכייתו, ולכן הוא יביא לו אוכל של מבוגרים, זה לא יעזור, הוא טועה בנסיון שלו, שכן האוכל לא מתאים לו. ואף שאוכל זה יהיה טעים מאוד לאדם מבוגר, לתינוק הוא פשוט לא מתאים, ואם התינוק בכל זאת יאכל אותו, יכול מאוד להיות שהוא יזיק לו. לפעמים יש בני אדם שדווקא הדרך הזו של השיעור ששמעת תקרב אותו ותשפיע עליו והוא יהיה צריך לשמוע שיעור כזה, אך יש גם אנשים שדרך זו מרחיקה אותם, ולהם שיעור כזה עלול להזיק. אני באופן פרטי, מאמין בדרך אחרת, הולך בדרך אחרת ומחנך בדרך אחרת. כפי שהתחתי, היסוד של הקשר שלי עם היהדות הוא שה' הוא אבא שלנו, וכפי שמופיע פעמים רבות בתורה, ביחס של ה' לעם ישראל, כגון בפסוק שה' אומר על עם ישראל "בני בכורי ישראל" ועוד. והקשר הזה בא לבטא אהבה עצומה ורצון עז להיטב, וכפי שנאמר בנביא בשם ה' "אהבתי אתכם אמר ה'" וכדי לחדד את הדברים רבי ישראל בעל שם טוב הרחיב מאוד ואמר שאהבת ה' אל כל אחד ואחת מישראל גדולה כל כך כמו זוג שבמשך שנים רבות לא היו להם ילדים, ורק לעת זקנתם זכו סוף סוף לבן, כמה אהבה הם ישדרו לו, ואהבת ה' אלינו עצומה הרבה יותר. רצון ה' הוא להיטיב לנו את הטובה הגדולה ביותר והשלמה ביותר, וכל מעשינו בעולם הוא להכין את עצמנו להיות מוכנים לקבל את הטובה הזו של ה' אלינו. אדם שלא יכין את עצמו פשוט לא יוכל לקבל, כי הוא לא יהיה מסוגל, ולכן כל העבודה שלנו היא של הכנת כלי הקבלה שלנו. העבודה נפלאה, מעדנת ומעוררת, היא משרה עלינו אוצרות אין סופיים של המון דברים נפלאים, וכל החיים אנו למדים לחיות את אותה העבודה הזו, שתיתן לנו את הכל. אם כן, למה צריך גהנום? למה לא מספיק גן עדן? התשובה היא שגהנום אינו מקום לעונש, אלא מקום של תיקון. נאמר בח שמשפט רשעים בגהנום שנים עשר חודש. אין יותר מכך, גהנום הוא זיכוך של כל הפגמים שנכנסו לאדם במשך החיים בעולם הזה, והם כמו תרופות מרות שחייבים לקחת אותן כדי להרפא ממחלות החטאים ומהמידות הלא טובות. כן זה כואב, אבל אבא אוהב לפעמים צריך לעשות דברים כואבים לבן האהוב שלו, כדי שהבן ירפא ממחלה נוראית. אנו רואים, לצערנו הרב, לא מעט הורים רחמנים ואוהבים מאוד מאוד, שלוקחים את הילדים שלהם שחלו במחלה הנוראה של הדור, לטיפולים כואבים, ומשקיעים בהם המון בדברים האלו, ולו רק שירפאו. ה' יתברך אוהב אותנו, והוא יתברך לא מוכן שאנו נישאר עם כל הדברים הלא טובים שפגענו בעצמנו, הוא יעשה הכל כדי שאנו נתרפא ונזכה לאוצרות שבאמת מתאימים לנו. פעם למדתי דבר נפלא, שהוא מעין הדברים האלו, דבר שמופיע בספר נפש החיים שכתב רבי חיים מוולוז'ין. הוא כותב, שכידוע אדם ראשון חטא ובגלל זה נגזר עליו למות. לפני החטא האדם היה חי לעולם. ונשאלת השאלה מדוע היה צריך עונש כבד כל כך, ומדוע אנו צריכים להיענש על חטא של אדם הראשון? ועונה, שהחטא של אדם הראשון פגע בו, הזיק לו, והוא שוב לא מה שהיה לפני החטא. במצב הזה, אם האדם היה חי לעולם, הוא היה ממשיך עם הקלקול הזה לעולם, חסד עשה ה' שיתן לנו קיצבה לעונש הזה של החטא שלנו, שאנו נשלם עליו ונחזור להיות שלמים. חסד עשה עימנו, ולא תמיד אנו יודעים להסתכל על החסד הזה באופןם הנכון. אנו לקראת היום הגדול והקדוש, יום בו נאמר כי ביום הזה יכפר עליכם, ה' נתן לנו יום בשנה, יום של כפרה, של ניקוי וביום זה כל עבודתנו לחדש את הקשר עם ה', לנקות את עצמנו מכל הקלקולים שנדבקו בנו, ולחזור לחיות בשלמות שראויה לנו. שתהיה לך גמר חתימה, טובה, ואשמח להיות בקשר, להמשיך ולהסביר דבר שתרצה ואדע, ואף לעזור לך לדעת לפנות לשיעורים שיתאימו לך, שיעורים שיקרבו אותך, ולא ירחקו. בברכת והמון הצלחה. הרב יצחק גרינבלט.